Martin Henriksen (DF), 2013-05-07:
Tak for det.
Dengang endte det, så vidt jeg husker, med, at et enigt Folketing vedtog et forslag til vedtagelse, som skulle munde ud i en handlingsplan, sådan at man havde noget, der pegede fremad, og det ikke bare blev ved alle ordene og alle undersøgelserne.
Der kom jo faktisk en handlingsplan ud af det; det er ikke alt, der står i den handlingsplan, som jeg synes er lige godt, men noget af det, der bl.a. kom ind i handlingsplanen – og ministeren fremhævede det faktisk også som noget af det, man gør på området – var initiativ 4, som blev til på baggrund af det forslag til det vedtagelse, der blev vedtaget under debatten i 2009.
Der står følgende: »Regeringen vil i samarbejde med Dansk Institut for Internationale Studiers Afdeling for Holocaust og Folkedrab videreudvikle og fremme anvendelsen af de allerede eksisterende undervisningsmaterialer mv. om antisemitisme, racisme og diskrimination.
Der vil endvidere blive iværksat en opsøgende indsats vedrørende brugen af materialet særligt i forhold til skoler og uddannelsesinstitutioner i områder, hvor mange elever har en anden etnisk baggrund end dansk.«
Der er jo ingen grund til at lægge skjul på, at en del af de problemer, som vi ser på det her område, altså har at gøre med, at der er nogle – ikke alle – med muslimsk baggrund, som har en lidt alternativ opfattelse af, hvad der er acceptabelt i det danske samfund, og de mener f.eks., at det er helt i orden, at man chikanerer folk, fordi de f.eks. går med en kalot eller har jødisk baggrund, hvilket man har fundet ud af på den lokale folkeskole, eller hvad ved jeg.
Der har jo været eksempler fremme om, at skoleledere på Nørrebro simpelt hen fraråder jødiske familier at lade deres børn indskrive på en dansk folkeskole i Danmark.
Det er sådan set det, vi står over for, og jeg synes, det er forfærdeligt, at det forholder sig sådan, men sådan forholder det sig.
Den handlingsplan, der blev vedtaget i 2009, kom der altså nogle konkrete initiativer ud af, bl.a. noget undervisningsmateriale, som skulle målrettes nogle af de grupper af elever, som vi ved har nogle antisemitiske holdninger til jøder med dansk baggrund.
Jeg håber, at der også i dag kan komme noget lignende ud af det.
De initiativer har så løbet et stykke tid, og nogle af dem mangler sådan set stadig at blive iværksat, men jeg tror også godt, man kan tillade sig at konkludere, at vi kan se, at det ikke er tilstrækkeligt.
Derfor håber vi fra Dansk Folkepartis side, at det, der kan blive enighed om i dag, er, at Folketinget pålægger regeringen at lave en ny handlingsplan, der kigger på forholdene for danske jøder og på, hvordan man kan blive bedre til at gå imod de holdninger, der er i visse miljøer i Danmark.
Jeg håber meget, at man kan blive enig om det.
Vi har også fra Dansk Folkepartis side i forbindelse med de igangværende skoleforhandlinger spurgt ind til den indsats, som gøres mod chikane af jøder på Nørrebro, og nu rejser vi også spørgsmålet her og håber selvfølgelig, at et bredt flertal i Folketinget kan enes om en indsats på det her område.
I forbindelse med forberedelsen til den her debat faldt jeg over en artikel fra Kristeligt Dagblad fra den 13. februar i år, hvor overskriften lyder: »Jøder taler ud om arabiske unges chikane.«
Det var fra en konference i København, og der står bl.a. i artiklen, at der var en række »rørende beretninger fra jøder, hvoraf nogle for første gang talte om chikane i offentlige skoler i København.«
Endvidere står der: »Der var ingen tvivl om, hvor pilen pegede hen, da den ene jøde efter den anden i aftes gik på talerstolen for at tale om antisemitisk chikane i København.«
Der er ikke nogen tvivl om, at vi altså har nogle udfordringer der, og der er ikke nogen tvivl om, at hvis ikke Folketinget står sammen om at modvirke det her, ikke bare med ord, ikke bare med at lave undersøgelser, der kigger på, hvor udbredt det er, men med, at vi også tager nogle initiativer, der rækker fremad, så bliver det ikke bedre.
Det er derfor, at jeg på vegne af V, K, LA og DF skal fremsætte følgende:
Forslag til vedtagelse: Folketinget konstaterer med bekymring, at der desværre fortsat er eksempler på, at danske jøder udsættes for chikane på grund af deres tro.
Folketinget opfordrer på den baggrund regeringen til at iværksætte en ny handlingsplan, der i høj grad fokuserer på forholdene for danske jøder, og på hvordan det danske samfund kan blive bedre til at påvirke holdninger og sanktionere over for individer og grupper, som begår antisemitiske handlinger.
Folketinget opfordrer regeringen til inden udgangen af 2013 at fremlægge en ny handlingsplan, der tager udgangspunkt i F 35 om religionsfriheden i Danmark.
Det er så vores forslag til vedtagelse, og jeg vil ikke kunne forstå, hvis der er nogle partier i Folketinget, der ikke kan bakke op om det.